சித்திவேனி ரபுக்கா

சித்திவேனி லிகமமாடா ரபுக்கா (Sitiveni Ligamamada Rabuka; பிறப்பு: 13 செப்டம்பர் 1948) பிஜி அரசியல்வாதி ஆவார். இவர் 2022 திசம்பர் 24 முதல் பிஜியின் பிரதமராகப் பதவியில் உள்ளார். இவர் 1987 இல் இரண்டு முறை இராணுவப் புரட்சிகளைத் தூண்டினார். பிஜியின் பிரதமராக 1992 முதல் 1999 வரை பதவியில் இருந்த இவர் 2022 முதல் மூன்று கட்சிக் கூட்டணிக்குத் தலைமையேற்று மீண்டும் பிரதமரானார். இவர் 1999 முதல் 2001 வரை இராணுவத் தளபதிகளின் பேரவைக்குத் தலைவராக இருந்துள்ளார். பின்னர் 2001 முதல் 2008 வரை கேக்காவ்துரோவ் மாகாணசபையின் தலைவராக இருந்துள்ளார்.

ரபுக்கா 2016 இல் எதிர்க்கட்சித் தலைவரான ரோ தெய்முமு கெப்பாவுக்குப் பிறகு, சமூக சனநாயக லிபரல் கட்சியின் தலைவராகத் தேர்ந்தெடுக்கப்பட்டார்.  2018 தேர்தல் தோல்வியைத் தொடர்ந்து, 2018 இல் நாடாளுமன்றத்தின் எதிர்க்கட்சித் தலைவராக ரபுக்கா நியமிக்கப்பட்டார். 2020 நவம்பரில் இவர் லிபரல் கட்சித் தலைவர் போட்டியில் விலியம் கவோக்காவிடம் தோல்வி அடைந்ததை அடுத்து தலைவர் பதவியில் இருந்து அகற்றப்பட்டார். அதைத் தொடர்ந்து ரபுக்கா பிஜியில் நல்லிணக்கம், முன்னேற்றம் மற்றும் ஒற்றுமையை உருவாக்க பிஜித் தலைவர்கள் எடுக்கும் இருதரப்பு அணுகுமுறைக்கு தான் இனி தடையாக இருக்க மாட்டார் எனக் கூறி,  நாடாளுமன்றப் பதவியில் இருந்து விலகினார். தொடர்ந்து 2022 தேர்தலில் போட்டியிட, மக்கள் கூட்டணி என்ற புதிய கட்சியைத் தொடங்கினார்.

2022 தேர்தலைத் தொடர்ந்து ரபுக்காவின் மக்கள் கூட்டணி இரண்டாவது பெரிய கட்சியாக உருவானது, அத்துடன் 16 ஆண்டுகால ஆட்சிக்குப் பிறகு பிராங்க் பைனிமராமாவை வெற்றிகரமாக வெளியேற்றி, லிபரல் கட்சி, தேசிய கூட்டமைப்பு கட்சி ஆகியவற்றுடன் இணைந்து ரபுக்கா தலைமையில் கூட்டணி அரசாங்கம் அமைக்க்கப்பட்டது. ரபுக்கா பிரதமராக நியமிக்கப்பட்டார்.

மேற்கோள்கள்

வெளி இணைப்புகள்
 "Truth, lies and elections", article by Sitiveni Rabuka in the பிஜி டைம்ஸ், 3 October 2008

பகுப்பு:1948 பிறப்புகள்
பகுப்பு:வாழும் மக்கள்
பகுப்பு:பிஜி அரசியல்வாதிகள்